Birthe Rønn Hornbech (V), 2009-05-13:
Man kan få et svar på, hvad regeringen mener, men jeg må da starte med at sige, at forespørgerens udgangspunkt er aldeles forkert, og at det sådan set er fantastisk, at det skal komme fra et medlem af et regeringsparti fra før 2001, for sagen er jo den modsatte, nemlig at der i denne regeringstid i den grad har været sat turbo på integrationen.
I øvrigt har forespørgeren også mulighed for gennem satspuljeforhandlingerne at gøre sin indflydelse gældende, så det er et lidt mærkeligt billede af virkeligheden, der fremføres.
Sandheden er, at det går langt bedre med integrationen end nogen sinde.
Udgangspunktet er jo, at denne regering strammede udlændingepolitikken.
Det forsøgte jeg jo i mange, mange år som ordfører for Venstre, fordi vi havde den opfattelse, at vi måtte have strammet udlændingepolitikken for overhovedet at få hold på integrationsproblemerne.
Når man igen og igen bliver ved med fuldstændig hovedløst og ansvarsløst at sidde overhørigt, hvilke problemer vi fra den daværende oppositions side rejste, er det ærlig talt lidt flot, at man kommer rendende her i dag.
Den stramning af udlændingepolitikken, som denne regering har foretaget, betyder netop, at der er styr på tilstrømningen, og dermed er det selvfølgelig alt andet lige blevet lettere også at få styr på integrationsarbejdet, og resultaterne er da heller ikke udeblevet.
Hvis man ser på beskæftigelsen, er beskæftigelsesfrekvensen for de 16-64-årige steget fra 45 pct. til 57 pct.
Det vil sige, at 54.000 er kommet i arbejde.
I 2005 satte regeringen i regeringsgrundlaget nye mål og som et af målene at nå op på, at 25.000 indvandrere og efterkommere fra ikkevestlige lande opnåede beskæftigelse inden udgangen af 2010.
Jeg er glad for at kunne sige, at det mål allerede er opfyldt og altså før tiden.
Ser man på historierne i medierne, ser man på de forskningsmæssige undersøgelser, der kommer, ser man på Integrationsministeriets hjemmeside, og vil man i øvrigt læse de fakta, der hele tiden i en lind strøm bliver offentliggjort, vil man kunne se, at det over en bank går fremad med integrationen.
Vi ved, hvad der skal til, og vi gør det rigtige, men det er klart, at alting har sin tid.
Man kan ikke integrere fra den ene dag til den anden med det fallitbo, som denne regering overtog.
Også på uddannelsesområdet, for nu f.eks. at nævne det, er der sket en vældig forbedring for en del af de 16-19-årige indvandrere og efterkommere fra de ikkevestlige lande, som er i gang med en ungdomsuddannelse, hvor antallet af steget fra 42 pct. til 48 pct.
Andelen af 20-24-årige indvandrere og efterkommere fra ikkevestlige lande, som er i gang med en videregående uddannelse, er steget fra 12 pct. til 20 pct.
Det er den samlede plan, og det er de midler, der er brugt til det her, og jeg må sige til hr. Morten Østergaard, at det virker.
Det agter vi at blive ved med.
Vi ved godt, at som tiden går, vil den gruppe, der er tilbage, være vanskeligere og vanskeligere at håndtere, og til sidst bliver vi nødt til at gå fra hus til hus.
Man har således fået personer også fra matchgruppe 4 i arbejde.
Det er en ordning, som vi nu vil sørge for bliver udbredt til endnu flere kommuner.
En af de store indsatser, som Integrationsministeriet foretager, er at blive ved med at inspirere kommunerne overalt, hvor der er integrationsarbejde, sørge for, at der sker en videndeling, sørge for, at de gode ideer går videre, sørge for, at der bliver oprettet netværk, så man kan lære af hinandens ideer, sørge for at aktivere en stor del af den danske befolkning som frivillige, sørge for at aktivere en stor del af de indvandrere, som det er gået godt for, som frivillig arbejdskraft til at hjælpe med integrationen.
Det er alt det, det drejer sig om.
Så kan man lave en masse planer, ork jo, men den plan, der er lig virkeligheden, er den, vi er i færd med at udføre, og det bliver vi ved med.
Der skal ikke laves nye planer, for det er den, der er den rigtige.
Vi satser på arbejde, vi satser på sprog, vi satser på at få de indvandrere med i det frivillige arbejde, vi satser på medborgerundervisning, og vi satser på antiradikaliseringen.
Nu ved jeg godt, at hr. Morten Østergaard også nævnte boligerne, men det er, fordi socialministeren om et øjeblik kommer og fortæller om det, at jeg ikke siger noget om det.
Men det er altså alle de her ting, det handler om.
Det handler om inklusion.
Det handler om, at indvandrerne føler sig som en del af Danmark.
Også på det punkt har vi jo den ene undersøgelse efter den anden, som viser, at indvandrerne i højere og højere grad føler sig som en del af Danmark.
Det er selvfølgelig, fordi vi i meget høj grad ud over sprog, arbejde og uddannelse har satset på, at man skal med i foreningsarbejdet.
Vi skal have mentorer, og vi skal have rollemodeller.
Vi skal have alle på banen for at deltage i det her fælles arbejde.
Det afgørende er, hvad man er sammen om.
Det er det, vi gør, og det er det, som hr. Morten Østergaard uge efter uge har godkendt i vores projekter inden for satspuljemidlerne.
Jeg er ikke helt klar over, hvorfor man er så kritisk i dag og vil have den her forespørgsel.
Vi er stadig væk åbne, og vi holder fast i de aftaler, som vi både på det ene og det andet punkt har med hr. Morten Østergaard.
Hvis hr. Morten Østergaard vil opsige dem, må han det.
Jeg synes, at hans indlæg i dag er fuldstændig malplaceret, for det går den rigtige vej og den vej, vil vi ganske enkelt ikke vige bort fra.